b'\n_START_ARTICLE_\nMesterholdenes Europa Cup i h\xc3\xa5ndbold 1962-63 (kvinder)\n_START_PARAGRAPH_\nMesterholdenes Europa Cup i h\xc3\xa5ndbold 1962-63 for kvinder var den tredje udgave af Mesterholdenes Europa Cup i h\xc3\xa5ndbold for kvinder. Turneringen havde deltagelse af 13 klubhold, der var blevet nationale mestre s\xc3\xa6sonen forinden, samt de forsvarende mestre fra TJ Spartak Praha Sokolovo. Turneringen blev afviklet som en cupturnering, hvor alle opg\xc3\xb8rene til og med semifinalerne blev afviklet over to kampe, hvor holdene m\xc3\xb8dtes b\xc3\xa5de ude og hjemme. Finalen blev afviklet som \xc3\xa9n kamp p\xc3\xa5 neutral bane._NEWLINE_Turneringen blev vundet af Trud Moskva fra Sovjetunionen, som i finalen i Prag besejrede Frederiksberg IF fra Danmark med 11-8. Der havde ikke tidligere v\xc3\xa6ret sovjetiske eller danske hold i turneringens finale.'